text: Sydjylland afskrækker de kloge
  21 november 2012 kl. 08.55
  Virksomheder i Syd- og Sønderjylland har voldsomt svært ved at tiltrække højtuddannede medarbejdere.
  En undersøgelse lavet af DR Syd og JydskeVestkysten viser, at syv af ti syd- og sønderjyske virksomheder har svært ved at tiltrække højtuddannet arbejdskraft.
  - Det hænger sammen med, at de højtuddannede fra København, Århus og Odense ikke kan se sig selv og familien bo og arbejde i Sydjylland. De har nogle gammeldags fordomme om, at Esbjerg lugter af fisk, og at der ikke er noget kultur og byliv i det syd- og sønderjyske, siger arbejdsmarkedsforsker fra Aalborg Universitet Flemming Ibsen.
  Manglen på højtuddannet arbejdskraft har konsekvenser for virsomhederne.
  - Det betyder, at vi bliver nødt til at være varsomme med at tage opgaver ind, fortæller Leif Hornbak, der er salgschef ved Tjæreborg Industri.
  Det samme oplever man hos blandt andet Semco Maritime og OJ Electronics.
  - Vi har måttet hente ekstern assistance i udlandet. I sidste ende kan det betyde, at vi må sige nej til ordrer, siger HR-direktør i OJ Electronics Søren Vogelius.
  